**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τα νομοσχέδια του επισυνημμένου παραρτήματος**

**Παρόντες:**

 Μαρίνος Μουσιούττας, πρόεδρος Πρόδρομος Αλαμπρίτης

 Κώστας Κώστα Γιαννάκης Γαβριήλ

 Φωτεινή Τσιρίδου Χρίστος Ορφανίδης

 Δημήτρης Δημητρίου Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε τα νομοσχέδια που περιλαμβάνονται στο παράρτημα σε πέντε συνεδρίες της, που πραγματοποιήθηκαν στις 25 Νοεμβρίου 2021, στις 13 Ιανουαρίου 2022 και στις 10, 17 και 24 Φεβρουαρίου 2022. Σημειώνεται ότι η συζήτηση του πρώτου νομοσχεδίου άρχισε ενώπιον της επιτροπής σε συνεδρία της που πραγματοποιήθηκε κατά την τελευταία σύνοδο της προηγούμενης βουλευτικής περιόδου, ήτοι στις 8 Απριλίου 2021, υπό την προηγούμενη σύνθεση της επιτροπής, κατά την οποία αποφασίστηκε όπως η συζήτησή του αναβληθεί μέχρι την κατάθεση του δεύτερου και του τρίτου νομοσχεδίου, καθότι πρόκειται για συναφή μεταξύ τους νομοσχέδια, και ως εκ τούτου κρίθηκε ότι ήταν ορθότερο να συζητηθούν μαζί.

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των νομοσχεδίων, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των νομοσχεδίων ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Στα πλαίσια της εξέτασης των εν λόγω νομοσχεδίων κλήθηκαν και παρευρέθηκαν ενώπιον της επιτροπής εκπρόσωποι του Υφυπουργείου Έρευνας, Καινοτομίας και Ψηφιακής Πολιτικής, του Τμήματος Ηλεκτρονικών Επικοινωνιών του ίδιου υφυπουργείου, του Υπουργείου Μεταφορών, Επικοινωνιών και Έργων, του Υπουργείου Δικαιοσύνης και Δημοσίας Τάξεως, της Υπηρεσίας Προστασίας του Καταναλωτή του Υπουργείου Ενέργειας, Εμπορίου και Βιομηχανίας, της Νομικής Υπηρεσίας, η Επίτροπος Προστασίας Δεδομένων Προσωπικού Χαρακτήρα, ο διευθυντής και εκπρόσωποι του Γραφείου Επιτρόπου Επικοινωνιών, εκπρόσωποι της Επιτροπής Προστασίας του Ανταγωνισμού, του ΚΕΒΕ, της ΟΕΒ, του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής, των παρόχων υπηρεσιών ηλεκτρονικών επικοινωνιών «Cyta», «Epic», «Primetel» και «Cablenet», καθώς και του Ομίλου Ραδιοερασιτεχνών Κύπρου. Ο Επίτροπος Επικοινωνιών, παρ’ όλο που κλήθηκε, δεν παρευρέθηκε στις συνεδρίες της επιτροπής.

 Σημειώνεται ότι στο στάδιο της εξέτασης των νομοσχεδίων παρευρέθηκαν επίσης τα μέλη της επιτροπής κ. Βαλεντίνος Φακοντής, Χρύσανθος Σαββίδης και Ηλίας Μυριάνθους.

 Σκοπός του πρώτου νομοσχέδιου είναι η τροποποίηση του περί Ραδιοεπικοινωνιών Νόμου, ώστε να επιτευχθεί μερική εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για τη θέσπιση του Ευρωπαϊκού Κώδικα Ηλεκτρονικών Επικοινωνιών».

Σκοπός του δεύτερου νομοσχεδίου είναι η τροποποίηση του περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών Νόμου, ώστε μεταξύ άλλων να καταργηθούν οι διατάξεις του υπό τροποποίηση νόμου που αφορούν στις ηλεκτρονικές επικοινωνίες, οι οποίες προτείνεται να περιληφθούν στο τρίτο υπό συζήτηση νομοσχέδιο.

 Σκοπός του τρίτου νομοσχεδίου είναι η θέσπιση νέας νομοθεσίας για τις ηλεκτρονικές επικοινωνίες.

 Ειδικότερα, με τις πρόνοιες του πρώτου νομοσχεδίου προβλέπεται η εναρμόνιση με τις διατάξεις της προαναφερθείσας Οδηγίας, οι οποίες ρυθμίζουν το ραδιοφάσμα. Οι σχετικές διατάξεις παρέχουν κανονιστική προβλεψιμότητα για περίοδο τουλάχιστον είκοσι ετών αναφορικά με την αδειοδότηση του ραδιοφάσματος για ασύρματα ευρυζωνικά δίκτυα, προβλέπουν για έγκαιρη λήψη αποφάσεων σχετικά με την ανανέωση δικαιωμάτων χρήσης του ραδιοφάσματος, προβλέπουν τη διάθεση νέων ζωνών ραδιοσυχνοτήτων 5G και επικαιροποιούν τους ισχύοντες κανόνες για την πρόσβαση των φορέων εκμετάλλευσης στα δίκτυα, με σκοπό να ενθαρρύνεται ο ανταγωνισμός και να καταστούν ευκολότερες οι επενδύσεις σε νέες υποδομές πολύ υψηλής χωρητικότητας, συμπεριλαμβανομένων των πιο απομακρυσμένων περιοχών.

Περαιτέρω,με τις πρόνοιες του δεύτερου νομοσχεδίου προβλέπεται η διαγραφή των προνοιών του που αφορούν στις ηλεκτρονικές επικοινωνίες, καθότι αυτές προτείνεται να περιληφθούν στο τρίτο υπό συζήτηση νομοσχέδιο, το οποίο θεσπίζει πρόνοιες για τις ηλεκτρονικές επικοινωνίες. Η θέσπιση χωριστής νομοθεσίας που να ρυθμίζει τις ηλεκτρονικές επικοινωνίες κρίθηκε αναγκαία ως αποτέλεσμα της ίδρυσης του Υφυπουργείου Έρευνας, Καινοτομίας και Ψηφιακής Πολιτικής, στις αρμοδιότητες του οποίου εμπίπτουν οι ηλεκτρονικές επικοινωνίες.

 Με τις πρόνοιες του τρίτου νομοσχεδίου, με τις οποίες, όπως αναφέρθηκε πιο πάνω, θεσπίζεται νέα νομοθεσία που διέπει τις ηλεκτρονικές επικοινωνίες, επιτυγχάνεται επιπρόσθετα ο εκσυγχρονισμός του νομοθετικού πλαισίου για το εν λόγω θέμα και η εναρμόνιση με την προαναφερθείσα Οδηγία σε ό,τι αφορά τις ηλεκτρονικές επικοινωνίες. Ειδικότερα, θεσπίζονται σαφείς και ενιαίοι κανόνες, με στόχο την προώθηση των επενδύσεων σε δίκτυα πολύ υψηλής χωρητικότητας, την τόνωση του ανταγωνισμού και την ανάπτυξη της αγοράς ηλεκτρονικών επικοινωνιών, καθώς και την προστασία των τελικών χρηστών.

 Σημειώνεται ότι η προθεσμία εναρμόνισης της εθνικής νομοθεσίας με την προαναφερθείσα Οδηγία παρήλθε την 21η Δεκεμβρίου 2020 και ως εκ τούτου η Ευρωπαϊκή Επιτροπή άρχισε τη διαδικασία παράβασης κατά της Δημοκρατίας λόγω καθυστέρησης στην εναρμόνιση, η οποία βρίσκεται στο στάδιο της αιτιολογημένης γνώμης.

 Στα πλαίσια της εξέτασης των νομοσχεδίων από την επιτροπή, ο εκπρόσωπος του Υφυπουργείου Έρευνας, Καινοτομίας και Ψηφιακής Πολιτικής αναφέρθηκε στην προαναφερθείσα Οδηγία και ανέλυσε επιγραμματικά τους σκοπούς της όπως αυτοί πρόκειται να επιτευχθούν με την ενσωμάτωσή της στην κυπριακή έννομη τάξη με βάση τα υπό συζήτηση νομοσχέδια.

 Η Επίτροπος Προστασίας Δεδομένων Προσωπικού Χαρακτήρα κατέθεσε ξεχωριστό σημείωμα για έκαστο των νομοσχεδίων, όπου εισηγήθηκε:

1. σε σχέση με το πρώτο νομοσχέδιο, την προσθήκη σε διατάξεις του που αφορούν την ανταλλαγή ή δημοσίευση πληροφοριών σχετικών αναφορών στο εθνικό και ενωσιακό νομοθετικό πλαίσιο για την προστασία δεδομένων προσωπικού χαρακτήρα·

2. σε σχέση με το δεύτερο νομοσχέδιο, την προσθήκη αναφοράς, στις διατάξεις του που διέπουν την ασφάλεια των δεδομένων, στις εξουσίες κατάσχεσης εγγράφων ή ηλεκτρονικού εξοπλισμού που χορηγούνται στην Επίτροπο Προστασίας Δεδομένων Προσωπικού Χαρακτήρα δυνάμει του άρθρου 25(δ) του περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων Αυτών Νόμου και

3. σε σχέση με το τρίτο νομοσχέδιο, την προσθήκη πρόνοιας στο σχετικό άρθρο που αφορά σε κοινοποίηση πληροφοριών, ώστε η εν λόγω κοινοποίηση να γίνεται τηρουμένου του εθνικού και ενωσιακού νομοθετικού πλαισίου που αφορά την προστασία των δεδομένων προσωπικού χαρακτήρα.

 Κατά την κατ’ άρθρον συζήτηση των νομοσχεδίων η εκπρόσωπος της Επιτροπής Προστασίας του Ανταγωνισμού κατέθεσε υπόμνημα για τις προβλεπόμενες στο δεύτερο νομοσχέδιο εξουσίες του Επιτρόπου Επικοινωνιών, οι οποίες άπτονται της εφαρμογής του νομοθετικού πλαισίου για την προστασία του ανταγωνισμού, με το οποίο εισηγήθηκε την τροποποίηση του σχετικού άρθρου που διέπει τις εν λόγω εξουσίες, ώστε να επιτυγχάνεται η συνεργασία μεταξύ του Επιτρόπου Επικοινωνιών και της Επιτροπής Προστασίας του Ανταγωνισμού, χωρίς να προκαλείται αβεβαιότητα ως προς το εύρος των αρμοδιοτήτων των δύο αρχών.

 Ο εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι τα ποινικά αδικήματα που προβλέπονται στις πρόνοιες του άρθρου 46(6) του τρίτου νομοσχεδίου και αφορούν στην αποστολή μηνυμάτων με προσβλητικό ή άσεμνο ή ψευδές περιεχόμενο αποτελούν αντικείμενο νομοσχεδίου για την τροποποίηση του Ποινικού Κώδικα, το οποίο ήδη εξετάζεται από την Κοινοβουλευτική Επιτροπή Νομικών, Δικαιοσύνης και Δημοσίας Τάξεως, και ως εκ τούτου εισηγήθηκε τη διαγραφή των σχετικών προνοιών από το υπό συζήτηση νομοσχέδιο, προκειμένου να αποφευχθεί το ενδεχόμενο διαφορετικής ρύθμισης για ίδια αδικήματα.

 Περαιτέρω, μέλη της επιτροπής επισήμαναν ότι δεν έχουν υιοθετηθεί στα υπό συζήτηση νομοσχέδια οι διατάξεις του άρθρου 7 της προαναφερθείσας Οδηγίας που αφορούν στον διορισμό και την παύση των μελών των εθνικών ρυθμιστικών αρχών και κατέθεσαν τις επιφυλάξεις τους ως προς την πλήρη εναρμόνιση της Δημοκρατίας με την εν λόγω Οδηγία. Ο εκπρόσωπος του Υφυπουργείου Έρευνας, Καινοτομίας και Ψηφιακής Πολιτικής εξήγησε ότι η εναρμόνιση με το άρθρο 7 της Οδηγίας επιτυγχάνεται ήδη μέσα από υφιστάμενες διατάξεις του περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών Νόμου και ως εκ τούτου δεν κρίθηκε απαραίτητο να περιληφθεί οποιαδήποτε πρόνοια στα υπό συζήτηση νομοσχέδια.

 Ακολούθως, στη βάση των παρατηρήσεων και εισηγήσεων που διατυπώθηκαν στην επιτροπή, ο εκπρόσωπος του Υφυπουργείου Έρευνας, Καινοτομίας και Ψηφιακής Πολιτικής σε συνεργασία με την εκπρόσωπο της Νομικής Υπηρεσίας επανεξέτασαν τα νομοσχέδια και τα τροποποίησαν ανάλογα. Στη συνέχεια το αρμόδιο υπουργείο υπέβαλε στην επιτροπή τα αναθεωρημένα κείμενα αυτών, τα οποία έτυχαν περαιτέρω μελέτης από την επιτροπή.

 Ειδικότερα, τα αναθεωρημένα κείμενα των νομοσχεδίων τροποποιήθηκαν ως ακολούθως:

1. Ενσωματώθηκαν σε αυτά οι ως άνω εισηγήσεις της Επιτρόπου Προστασίας Δεδομένων Προσωπικού Χαρακτήρα και της Επιτροπής Προστασίας του Ανταγωνισμού.

2. Διαγράφηκαν από το τρίτο νομοσχέδιο, για τους λόγους που αναφέρθηκαν πιο πάνω, τα αδικήματα τα οποία περιλαμβάνονται στο νομοσχέδιο για την τροποποίηση του Ποινικού Κώδικα, το οποίο ήδη εξετάζεται στην Κοινοβουλευτική Επιτροπή Νομικών, Δικαιοσύνης και Δημοσίας Τάξεως.

3. Διασαφηνίστηκαν ορισμένες πρόνοιες των νομοσχεδίων, ώστε να αποδίδονται με περισσότερη ακρίβεια οι διατάξεις της Οδηγίας.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών των νομοσχεδίων, όπως αυτά έχουν διαμορφωθεί σύμφωνα με τα πιο πάνω, κατά τη συζήτησή τους ενώπιον της ολομέλειας του σώματος.

28 Φεβρουαρίου 2022

ΑΔ/ΜΓ

Αρ. Φακ.: 23.01.062.094-2021

 23.01.062.201-2021

 23.01.062.202-2021

**ΠΑΡΑΡΤΗΜΑ**

1. Ο περί Ραδιοεπικοινωνιών (Τροποποιητικός) Νόμος του 2021.
2. Ο περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών (Τροποποιητικός) Νόμος του 2021.
3. Ο περί Ρυθμίσεως Ηλεκτρονικών Επικοινωνιών Νόμος του 2021.